Flaggstang med det norske nasjonalflagget
Flaggstang med vimpel i Norges farger
Flaggstenger på Bjerke Travbane med Rikstoto sitt logo-flagg, svensk flagg, finsk flagg og norsk flagg
Flagg på halv stang utenfor Borre kirke
**Flaggstang** er en stang reist for å henge opp flagg, vimpel eller banner.

Flaggstangen blir montert loddrett på bakken og kan være laget av tre, metall eller glassfiber. De er oftest hvite, men kan være aluminiums-farget eller en annen farge. En flaggstang er vanligvis mellom 8 og 18 meter høy. Når flagget eller vimpelen skal heises eller fires benyttes en line.

Det finnes også fasadestenger og balkongstenger som er mindre flaggstenger man kan feste på en vegg eller balkong. Disse er mellom 1 og 5 meter lange og står oftest i ca. 60 graders vinkel oppover, men kan også stå vannrett.

Bruk
----

Flaggstangen benyttes oftest til å heis nasjonalflagget på offentlige flaggdager eller for å markere fødselsdag eller annen privat begivenhet som dåp, konfirmasjon og bryllup. Det brukes også ved dødsfall og gravferd, man flagger da på halv stang for å markere sorg, noe som i praksis vil si at flagget henger på 2/3 høyde på stangen.

Man kan også benytte flaggstangen til vimpel som tilsvarer nasjonalflagget, med samme farger, men som kan være heist døgnet rundt.

Firmaer, idrettsforeninger, andre foreninger og organisasjoner bruker også flagg med sin logo på. Det er også vimpler med tekst, ofte navnet på eiendommen, forening eller organisasjon.

Under internasjonale idrettsarrangement, konferanser og andre internasjonale arrangementer bruker man ofte flere flaggstenger med alle medvirkende nasjoners flagg, og også arrangørens flagg (forening eller organisasjon). Også hoteller og andre som har mange internasjonale kunder kan ha flere flaggstenger med forskjellige nasjoners flagg.

Konstruksjon
------------

### Stangen

Før var alle flaggstenger av massivt tre med et skår i toppen for lina. Nå er glassfiber det mest benyttede materialet, men også aluminium og limtre benyttes.

### Feste

Loddrette flaggstenger blir montert til bakken med et stativ som er laget slik at flaggstangen kan legges ned for montering av line og vedlikehold av stangen.

Til fasadestenger og balkongstenger benyttes det veggfester.

### Line

Før var flaggstanglina av hamp, nå er den laget av nylon. Lina brukes til å heise og fire flagget, når flagget er oppe festes lina ved å surres rund/knytes i et linefeste/kryssholt (av tre, metall eller plast) som er festes på flaggstangen ca. 1,4 meter over bakken. Moderne flaggstenger kan ha en sveiv for å dra lina opp eller ned på stangen, er det ikke sveiv gjøres heising og firing for hånd.

Linen på fasadestenger og balkongstenger er vanligvis ikke til å heise og senke flagget med. Da må hele flagget med stangen settes opp og tas ned.

### Topp

På toppen av flaggstangen er det oftest en kule, hvit farget som stangen er vanligst men den kan være aluminium eller messing-farget.

Høyde
-----

Det er ingen regel for hvor høy en flaggstang skal være, men det er noen anbefalinger. For private flaggstangenger bør høyde stå i forhold til bygningen den står i nærheten av. Ofte sier man at 1/3 av stangen bør rage over møne på bygningen, men man må ta hensyn til flaggstangens plassering, eiendommen og naturen. I dag er flaggstenger på 10 – 12 meter det mest brukte.

Noen tommelfingerregler er at en hytte ved fjellet gjerne har en 8 – 9 meters stang, mens en hytte ved sjøen kan være litt høyere. Til boliger er 10 – 12 meter vanlig, men for større villaer kan man bruke 14 – 16 meter og for gårder 18 meter.

Fasadestenger er vanlige fra 3 til 5 meter og festet med en vinkel fra 45 til 75 grader. Balkongstenger er vanlige rundt 1,5 meter og med en vinkel på 60 grader.

Flaggstørrelse
--------------

Det er heller ingen regler for størrelser på flagg, men også her er det anbefalinger.

| Flaggstang høyde | Flaggets lengste side | Vimpelens lengde |
| --- | --- | --- |
| 4 – 6 m | 1,5 m | 2,0 m |
| 5 – 7 m | 2,0 m | 2,5 m |
| 6 – 8 m | 2,5 m | 3,0 m |
| 7 – 9 m | 2,5 m | 3,0 m |
| 8 – 10 m | 3,0 m | 3,5 m |
| 9 – 12 m | 3,5 m | 4,0 m |
| 11 – 14 m | 4,0 m | 4,5 m |
| 12 – 16 m | 4,5 m | 5,0 m |
| 14 – 18 m | 5,0 m | 6,0 m |

Flaggstenger med høyde 100 m eller høyere
-----------------------------------------

I Norge er det ingen flaggstenger som er over 100 meter. Den høyeste er på Birkeland og er 31 meter, reist i 2014. Den er laget av et eneste trestykke.

Enkelte land har knivet om å ha den høyeste flaggstangen. Når Sør-Korea bygget en 98,4 meter høy flaggstang i grense-landsbyen Daeseong-dong svarte Nord-Korea med å bygge en 160 meter høy flaggstang i *propagandalandsbyen* (huser bestående av kun tomme skall) Kijŏng-dong. Begge disse flaggstengene er ikke stenger i ordets rette forstand men stål rammeverk. Aserbajdsjan og Tadsjikistan hadde også sin egen *flaggstangkrig* der de høyeste stengene til slutt ble 162 og 165 meter.

| Navn/sted | By | Land | Høyde (m) | Oppsatt (år) | Flaggstørrelse (m²) |
| --- | --- | --- | --- | --- | --- |
|  | NAC | Egypts flagg Egypt | 202 | 2021 | 2400 |
| Flaggstangen i Jidda | Jidda | Saudi-Arabias flagg Saudi-Arabia | 171 | 2014 | 1635 |
| Boghi Partschami millij *(Nasjonalflaggparken)* | Dusjanbe | Tadsjikistans flagg Tadsjikistan | 165 | 2011 | 1800 |
| Dövlət Bayrağı Meydanı *(Statsflaggplassen)* | Baku | Aserbajdsjans flagg Aserbajdsjan | 162 | 2010 | 2450 |
|  | Kijŏng-dong | Nord-Koreas flagg Nord-Korea | 160 | 1980-årene |  |
| Holy Defence Garden Museum | Tehran | Irans flagg Iran | 150 | 2012 |  |
| Ashgabat-flaggstangen | Asjkhabad | Turkmenistans flagg Turkmenistan | 133 | 2008 | 2000 |
| Aqaba-flaggstangen | Akaba | Jordans flagg Jordan | 130 | 2004 |  |
| Raghadan-flaggstangen | Amman | Jordans flagg Jordan | 127 | 2003 | 1800 |
| Acuity-flaggstangen | Sheboygan | USAs flagg USA | 125 | 2014 |  |
| UAE Flaggstangen | Abu Dhabi | De forente arabiske emiraters flagg De forente arabiske emirater | 123 | 2001 |  |
| Wagah-flaggstangen | Wagah | Pakistans flagg Pakistan | 122 | 2017 |  |
| Büyük Çamlıca Tepesi | Istanbul | Tyrkias flagg Tyrkia | 111 | 2021 | 1000 |
| Belgaum-flaggstangen | Belgaum | Indias flagg India | 110 | 2018 |  |
| Attari-flaggstangen | Attari grensen | Indias flagg India | 110 | 2017 |  |
| Independence-flaggstangen | Manila | Filippinenes flagg Filippinene | 107 |  |  |
| Merdeka Square | Kuala Lumpur | Malaysias flagg Malaysia | 100 | 1989 |  |
|  | Awaza | Turkmenistans flagg Turkmenistan | 100 | 2013 | 600 |

Se også
-------

* Norges flagg
* Norges offisielle flaggdager
* Dagligflagg, festflagg og stormflagg
* Flaggalleri
* Sameflagget
* Kvenflagget
* Vimpel
* Banner

Referanser
----------

1. ↑  «Flaggregler». *Flaggstangspesialisten*. Besøkt 10. september 2022.
2. ↑  Vegge, Tormod Flem (8. mai 2014). «Rekordflagg til topps i ny rekordflaggstang». *fvn.no* **(norsk)**. Besøkt 10. september 2022.
3. ↑  «Egypt Constructs Flagpole Taller than Khufu Pyramid in NAC - Sada El balad» **(engelsk)**. 8. oktober 2021. Besøkt 10. september 2022.
4. ↑  «Tallest flagpole». *Guinness World Records* **(engelsk)**. Besøkt 10. september 2022.
5. ↑  «Dushanbe Flagpole».
6. 1 2 3 4 5 6  «Trident Support» (PDF).
7. ↑  «Holy Defence Garden Museum Flagpole, Tehran - SkyscraperPage.com». *skyscraperpage.com*. Besøkt 10. september 2022.
8. ↑  «Ashgabat Flagpole».
9. ↑  «Aqaba Flagpole».
10. ↑  «Raghadan Flagpole».
11. ↑  «Acuity Flagpole».
12. ↑  Jul 7, Yudhvir Rana / TNN / Updated:; 2017; Ist, 09:49. «Now, Pakistan to hoist its tallest flag at Wagah | Amritsar News - Times of India». *The Times of India* **(engelsk)**. Besøkt 10. september 2022.
13. ↑  «The World's Tallest Flagpoles». *WorldAtlas* **(engelsk)**. 22. februar 2018. Besøkt 10. september 2022.
14. ↑  «Karnataka's ‪‪Belgaum‬ is now home to India's tallest flag». *www.timesnownews.com* **(engelsk)**. Besøkt 10. september 2022.
15. ↑  «Largest Flag Inaugurated On India's Tallest Post At Attari Border». *NDTV.com*. Besøkt 10. september 2022.
16. ↑  «Independence Flagpole».
17. ↑  «Merdeka Square Flagpole».